ג'ון אוברי

ג'ון אוברי (באנגלית: John Aubrey; 12 במרץ 1626 – 7 ביוני 1697) עמית החברה המלכותית היה ביוגרף, אנטיקוואר, פולקלוריסט וחוקר ידיעת הטבע אנגלי. בחיבורו Monumenta Britannica מ-1693 היה מהראשונים שתיארו מגליתים (אבני ענק פרה-היסטוריות) בדרום אנגליה, בפרט אייווברי וסטונהנג' ולפיכך נחשב לאחד מחלוצי מדע הארכאולוגיה. בחיבורו Remaines of Gentilisme and Judaisme מ-1689 אסף סיפורים ומנהגים, מסורות מקומיות ואמונות ולפיכך נחשב לאחר מראשוני חוקרי הפולקלור השיטתי. אוברי היה הראשון שיצר אינדקס של שמות מקומות גאוגרפיים באנגליה, בחיבורו הבלתי-גמור Interpretation of Villare Anglicanum. כמו כן התחיל, אך לא סיים, את כתיבת ההיסטוריה המקומית של וילטשייר וסארי. אוסף סיפוריו הביוגרפיים "Brief Lives" והתכתבויותיו הרבות מהווים תיאור ותיעוד חייהם של אנשים מפורסמים שעם חלקם היה מיודד באופן אישי.

 תולדות חייו 
נולד באחוזה בצפון-מזרח וילטשייר למשפחת אצולה כפרית ותיקה, שמוצאה בספר הוולשי. בילדותו התחנך לבדו בבית עם מורה פרטי. ב-1642 החל ללמוד בטריניטי קולג' (אוקספורד), אך לימודיו הופסקו עקב מלחמת האזרחים האנגלית. ב-1646 החל ללמוד במידל טמפל. במקביל ללימודיו באוקספורד ובלונדון, בילה בסיורים רבים באזורי הכפר של דרום אנגליה. כך גילה ותיאר בפרוטרוט את המגליתים באייווברי. הוא היה הראשון שייחס את הקמתם לדרואידים. ב-1663 הציג את הממצאים באזור לצ'ארלס השני, מלך אנגליה.

סקרנותו וטבעו הובילו אותו להתיידד עם אנשי שם רבים בסביבתו. ב-1652 נפטר אביו והוריש לו את אחוזתו. בין מכריו היו אנשי אצולה, פוליטיקאים, מדענים ואנשי רוח כמו גם סוחרי ספרים ובעלי מלאכה. בין חבריו נמנה הפילוסוף תומאס הובס. מאז 1640 ניהל יומן בו תיאר את שיחותיו והתרשמויותיו משיחות עם אישים אלו, כמו גם מסיוריו וחקירותיו בטבע. במשך כל חייו אסף וקיטלג ממצאים רבים, בהם עתיקות, חפצים מוזרים ורבי עניין ומכשירים מדעיים, וכן סיפורים, מסורות מקומיות ואמונות עממיות.

ב-1663 נבחר לעמית החברה המלכותית. ב-1667 נענה לבקשתו של אנתוני ווד לחבר ביוגרפיות של אנשי שם, השקיע את עצמו במחקר ביוגרפי של חיי אישים שחיו טרם תקופתו והעלאה על הכתב של מחקריו והתרשמותו האישית מאישים בני תקופתו, שעם חלקם היה מיודד. בין הביוגרפיות ניתן למצוא את פרנסיס בייקון, רוברט בויל, ג'ון די, וולטר ראלי, אדמונד האלי, בן ג'ונסון, ויליאם שייקספיר, מרי סידני, רוזנת פמברוק, ויליאם דובסון ותומס הובס (שלתולדותיו ולהתכתבויות איתו הקדיש אוברי 80 עמודים מתוך הכרך הראשון של ספרו). ב-1670 איבד את אחוזתו, עקב תביעה משפטית והתארח מאז אצל מיטיבו, ג'יימס לונג  בדרייקוט סרן .

אוברי מת במהלך סיור שערך ונקבר באוקספורד.

חלק ניכר מיצירתו לא הודפס ולא ראה אור, אך כתבי היד שלו, כולל מכתבים רבים נשמרים בספרייה הבודליינית באוקספורד.

 בתרבות 
ב-1967 יצר פטריק גארלנד מחזה לשחקן יחיד עמו הופיע רוי דוטריס במהלך 1,800 הצגות.

בסיפור "אבני הדם" מסדרת דוקטור הו ששודר בשנת 1978 (סיפור 100, השלישי בעונה 16) אומר הדוקטור (בגילומו של טום בייקר): "תמיד סברתי שהדרואידיות הומצאה על ידי ג'ון אוברי במאה ה-17 בתור בדיחה. היה לו יופי של חוש הומור, לאוברי".

הסיפור הקצר "The Daughter of Owls" מאת ניל גיימן, הכלול בספרו "Smoke and Mirrors", כתוב כפרק בספרו של ג'ון אוברי Remaines of Gentilisme and Judaisme.

ב-2015 פרסמה רות שור  את הספר "John Aubrey: My Own Life", אוטוביוגרפיה פיקטיבית של אוברי הנשענת על כתביו ויומניו ששרדו בכתב יד.

 לקריאה נוספת 
 William Poole, John Aubrey and the Advancement of Learning, Oxford 2010 

 קישורים חיצוניים 

 Kate Bennett, John Aubrey’s Brief Lives and Life-Writing, Oxford Hand Books Online


 'Brief Lives', chiefly of Contemporaries, set down by John Aubrey, between the Years 1669 & 1696; edited by Andrew Clark
Volume I A-H at the Internet Archive (מהדורה לא מלאה)
Volume II I-Y at the Internet Archive
 The Correspondence of John Aubrey
 John Aubrey and Our Golden Age Life Writing Biography
 Scientist of the Day - John Aubrey, Linda Hall Library
 דיווח על תערוכת יובל לזכרו בספריה הבודליאנית, 20 במאי 2010

הערות שוליים

קטגוריה:ביוגרפים בריטים
קטגוריה:ארכאולוגים בריטים
קטגוריה:פולקלוריסטים
קטגוריה:עמיתי החברה המלכותית
קטגוריה:ילידי 1626
קטגוריה:בריטים שנפטרו ב-1697